آذربایجان جمهورباشقانی ایلهام علییئو،
"ایران‌دا یاشایان آذربایجان‌لی‌لار داخیل دونیاداکی بوتون آذربایجان‌لیلاری قوروماق اوچون الیمیزدن گله‌نی ائده‌جییک. اونلار بیزیم خالقیمیزین بیر پارچا‌سیدیر" دئدی.
باشکند باکی‌داکی آدا اونیوئرسیه‌سینده «اورتا دهلیز بویو: ژئوسیاست، گوونلیک و اقتصاد" باشلیقلی اولوسلارآراسی کنفرانس تشکیل ائدیلدی.
کنفرانسا آمریکا، بلژیک، بولقاریستان، اینگیلتره، فرانسا، اسرائیل، سوئیس، ایتالیا، گورجوستان، کانادا، مصر، پاکیستان، لهستان، رومانی، روسیا و تورکیه‌دن اؤنده گلن دۆشونجه قورولوشلارینین لیدئرلری و نماینده‌لری قاتیلدی.
کنفرانسین آچیلیش دانیشماسینی ائدن آذربایجان جمهوریتی پرزیدنتی ایلهام علییئو، اؤلکه‌سینین اؤزللیکله بؤلگه اؤلکه‌لری ایله یاخشی ایلیشکیلرین قورولماسینا بؤیوک اؤنم وئردیگینی سؤیله‌دی.
ایرانلا ایلیشکیلره توخونن علییئو:
"ایرانین اوچ جمهورباشقانی ایله ایشلمیشه‌م: (محمد) خاتمی، (محمود) احمدی‌نژاد و (حسن) روحانی. بوتون بو ایللر عرضین‌ده ایندیکی کیمی بیر شئی اورتایا چیخمادی. هئچ واخت آذربایجانا قارشی کین و تهدید دولو آچیقلاما وئریلمه‌دی. ایران، بیر نئچه آی ایچینده سرحدیمیزده ایکی حربی مانور کئچیردی" ایفاده‌لرینی ایشلتدی.
علییئو، آذربایجانا قارشی هر جور آچیقلاما و ائیلمه هر زامان جاواب وئردیکلرینی و وئره‌جکلرینی وورغولایان بئله دئدی:
"اونا گؤره ده بیز اونلاردان قورخمادیغیمیزی گؤسترمک اوچون ایران سرحدینده حربی مانور گئچیرمه‌لی اولدوق. بیز حیات طرزیمیزین، آذربایجانین دونیوی انکیشافینی و بوتون دونیا آذربایجان‌لی‌لارینین، او جمله‌دن ایران‌دا یاشایان آذربایجان‌لی‌لارین مدافعه‌سی اوچون الیمیزدن گله‌نی ائدجییک. اونلار خالقیمیز بیر پارچا‌سی‌دیر".
